Hinata Hyuuga

Γενικές Πληροφορίες

Η Hinata συστήνεται σαν μέλος των Rookie Nine, δηλαδή των εννέα Genin που αποφοίτησαν την ίδια χρονιά με τον κύριο χαρακτήρα της σειράς Uzumaki Naruto. Συστήνεται σαν την κοπέλα που είναι ερωτευμένη με το νεαρό αγόρι, αν και ποτέ δεν έχει βρει το θάρρος να δείξει τα αισθήματά της. Προτιμά να τον παρακολουθεί από μακριά και να μην κάνει αισθητή την παρουσία της. Όταν οι δύο χαρακτήρες γνωρίστηκαν και έγιναν φίλοι, εκείνη ήταν τόσο αμήχανη που κάθε φορά που συναντιούνταν αντιδρούσε με κωμικό τρόπο, συνήθως λιποθυμώντας στο τέλος. 
Το μεγαλύτερο πρόβλημά της είναι μια σαφής έλλειψη αυτοπεποίθησης. Αν και ιδιαίτερα εργατική και φιλότιμη στην προπόνηση, στην αληθινή μάχη κάνει πίσω. Ο χαρακτήρας της δεν είναι καθόλου ανταγωνιστικός, και δεν θεωρείται ιδιαίτερα ταλαντούχα στην τέχνη του νίντζα. Στην πραγματικότητα είναι τρυφερός άνθρωπος, που αγαπά να φροντίζει και να προσφέρει, κι όχι κάποιος αμείλικτος πολεμιστής. Η ίδια δείχνει να πιστεύει πως είναι γεννημένη αποτυχία – σε αυτό συνέβαλαν και τα συνεχή μηνύματα από το οικογενειακό της περιβάλλον. Εντούτοις διακατέχεται από έναν διακαή πόθο να προσπαθήσει περισσότερο και να βρει κάποτε το θάρρος να ξεπεράσει τα όρια που η ίδια συνεχίζει να θέτει στον εαυτό της. Ο δημιουργός του manga, Kishimoto Masashi, έχει δηλώσει σχετικά:
Ακριβώς αυτό το στοιχείο είναι που η Hinata εκτιμά περισσότερο στο Naruto: το γεγονός ότι ενώ πέφτει συχνά, βρίσκει πάντα κάποια κρυφή δύναμη να συνεχίσει να κυνηγά τα όνειρά του, κι ας συνεχίζουν ακόμη όλοι να γελούν μαζί του. Τον βλέπει να παλεύει μόνος ενάντια στο κύμα με μόνα όπλα την εργατικότητα και το πείσμα του, δίνοντας της έμπνευση και δύναμη να κάνει το ίδιο.
Αν και η Hinata δεν έχει καλλιεργήσει ιδιαίτερα τις ικανότητές της (τουλάχιστον όσον αφορά το πρώτο μέρος της σειράς), η ίδια η φύση την έχει ευνοήσει καθώς διαθέτει ισχυρή κληρονομικότητα. Έχει την τύχη να κατάγεται από τη διακεκριμένη οικογένεια Hyuuga, η οποία στην παρούσα φάση θεωρείται η πιο προικισμένη στην Konoha. Τα μέλη της, και κατ’ επέκταση η Hinata, διαθέτουν Kekkei Genkai με το όνομα Byakugan. Το όνομα σημαίνει «λευκός οφθαλμός» και είναι ένα Doujutsu, δηλαδή τεχνική ματιού. Χάρις σε αυτό τα μέλη της οικογένειας διαθέτουν κατά βούληση γωνία όρασης σχεδόν 360ο και μπορούν να ανιχνεύσουν το γύρω περιβάλλον άριστα σε διάμετρο χιλιομέτρων. Την όρασή τους δεν εμποδίζουν καν στερεά αντικείμενα. Μπορούν επίσης να διακρίνουν τη ροή του chakra μέσα στα σώματα των αντιπάλων τους, πράγμα που σε συνδυασμό με τις τεχνικές υπό το γενικό όνομα «Jyūken (Ήπια Γροθιά)», τους κάνει πολύ αξιόλογους στη μάχη.

Η Οικογένεια Hyuuga

Η οικογένεια Hyuuga είναι μια από τις αρχαιότερες στο Konohagakure (Κρυμμένο Χωριό του Φύλλου) και, εφόσον η οικογένεια Uchiha έχει πλέον εκλείψει, είναι αναμφισβήτητα η ευγενέστερη και δυνατότερη από άποψη ικανοτήτων και γενετικής προδιάθεσης. Ωστόσο, παρά το γεγονός ότι όλα τα μέλη της διαθέτουν Byakugan, δεν είναι όλοι εξίσου δυνατοί και ικανοί να γίνουν σπουδαίοι νίντζα. Στην εν λόγω περίοδο επικεφαλής της οικογένειας είναι ο πατέρας της Hinata, ο Hyuuga Hiashi, άνθρωπος με εκπληκτικές ικανότητες. Καθώς διαθέτει μόνο κόρες, κληρονόμος του και μέλλουσα επικεφαλής της Κύριας οικογένειας είναι δικαιωματικά η Hinata. Γι’ αυτό και ο πατέρας της ανέλαβε προσωπικά την εκπαίδευσή της από μικρή ηλικία, καθώς και την προστασία των δικαιωμάτων της.
Τα τρίτα γενέθλια της Hinata συνέπεσαν με την υπογραφή μιας συνθήκης ειρήνης μεταξύ του Konohagakure και του Kumogakure, δηλαδή του Κρυμμένου Χωριού του Σύννεφου. Ενώ όλοι οι κάτοικοι είχαν ξεχυθεί πανηγυρίζοντας στους δρόμους, η οικογένεια Hyuuga δεν παρευρέθηκε στη γιορτή καθώς είχε τους δικούς της διακανονισμούς να κάνει. Η Κύρια και η Δευτερεύουσα οικογένεια συναντήθηκαν σε κάποιο μέρος για να συζητήσουν. Μαζί με τον επικεφαλής της Δευτερεύουσας οικογένειας, που ονομαζόταν Hizashi και ήταν δίδυμος αδελφός του πατέρα της Hinata, στη συνάντηση πήγε κι ο τετράχρονος γιος του ο Neji. Ο μικρός, χωρίς να έχει παρατηρήσει την ψυχρότητα με την οποία ανταλλάσσονταν οι ευχές μεταξύ των δύο πλευρών, τράβηξε το μανίκι του πατέρα του, σχολιάζοντας πως η Hinata ήταν ένα πολύ χαριτωμένο κοριτσάκι. Ο πατέρας του δε χαμογέλασε καν, αντίθετα έδειξε μάλλον λυπημένος. Εκείνη τη μέρα ο Neji εστάλη στην Κύρια οικογένεια για να λάβει τη Σφραγίδα των Hyuuga.
Ο Hizashi συμβούλεψε κατόπιν με μισή καρδιά το Neji να προσέχει πάντα την ξαδέρφη του καθώς αυτό ήταν το καθήκον του. Ο Neji το δέχτηκε αδιαμαρτύρητα, αλλά σιγά σιγά άρχισε να έχει διαίσθηση της αντιπαλότητας των δύο μερών της οικογένειας και να πληγώνεται από την τραγική του μοίρα, με αποκορύφωμα ένα γεγονός που συνέβη λίγο καιρό μετά: η μικρή Hinata παραλίγο να πέσει θύμα απαγωγής, γεγονός που εξαπέλυσε ένα ντόμινο καταστάσεων που στοίχησαν τη ζωή στον πατέρα του Neji.
Από την πλευρά του ο Hiashi, ο πατέρας της Hinata συνέχισε την εκπαίδευση της κόρης του, αλλά άρχισε γρήγορα να απογοητεύεται από τις φτωχές της επιδόσεις και την απροθυμία της στη μάχη. Άρχισε να γίνεται σκληρός απέναντί της, επιδεινώνοντας το πρόβλημα έλλειψης αυτοπεποίθησής της. Στο τέλος, σταμάτησε να ασχολείται μαζί της εναποθέτοντας τις ελπίδες του στη Hanabi, τη μικρότερη αδερφή της. Λίγο πριν την αναλάβει σαν μαθήτριά της, η Yuuhi Kurenai επισκέφτηκε τον πατέρα της με σκοπό να τον ρωτήσει αν πράγματι ήθελε να εκπαιδευτεί η Hinata καθώς οι κίνδυνοι ήταν πάρα πολλοί για μια κληρονόμο των Hyuuga. Ο Hiashi δήλωσε πολύ ψυχρά πως η Hinata ήταν πολύ κατώτερη ακόμη κι από την μικρότερη κατά πέντε χρόνια αδερφή της και πρόσθεσε: «Μπορείς να την κάνεις ό,τι θέλεις. Δεν έχει καμιά χρησιμότητα για μένα.» Η Hinata δυστυχώς τα άκουσε όλα και το πήρε κατάκαρδα. Ωστόσο με τη βοήθεια της Kurenai προπονείται σκληρά, κάνοντας και πρόσθετες ώρες προπόνησης για να γίνει καλύτερη. Ωστόσο απογοητεύεται πολύ συχνά από τις αποτυχίες της και η αυτοπεποίθησή της δεν έχει ανέβει σχεδόν καθόλου.

Hinata & Ομάδα 8

Μετά την αποφοίτησή της από την Ακαδημία, η Hinata διατηρούσε κρυφές ελπίδες να ενταχθεί στην ίδια ομάδα με το Naruto. Αν και η ευχή της δεν βγήκε αληθινή, ωστόσο η τύχη της χαμογέλασε, τοποθετώντας την στην «Ομάδα 8», έτερα μέλη της οποίας είναι οι Aburame Shino και Inuzuka Kiba, υπό την εποπτεία της sensei Yuuhi Kurenai. Σαν ομάδα διατηρούν άριστες σχέσεις μεταξύ τους και περνούν πολύ χρόνο μαζί εξασκώντας τα χόμπι τους (ο Kiba προπόνηση με το σκυλάκι του, τον Akamaru, η Hinata να μαζεύει λουλούδια και ο Shino να συλλέγει έντομα). Τα δύο αγόρια αγαπούν και προσέχουν πολύ τη Hinata, ιδιαίτερα ο Kiba την έχει κάτι σαν μικρή του αδερφή. Ωστόσο πού και πού την πειράζουν για την κωμική αμηχανία της μπροστά στο Naruto και για τη συνήθειά της να το σκάει ή να λιποθυμά όταν εκείνος βρίσκεται στο χώρο.
Η ίδια η Kurenai δείχνει να έχει αδυναμία στη Hinata, γιατί είναι από τη μία εύθραυστη κι από την άλλη εργατική. Η προσπάθειες της μικρής δεν έχουν περάσει απαρατήρητες σε αυτήν και πιστεύει στη δύναμη της Hinata παρόλο που εκείνη δεν πιστεύει στον εαυτό της. Επίσης γνωρίζει και για τα αισθήματα της μικρής της προστατευόμενης προς το Naruto και διασκεδάζει με την αθώα αυτή κατάσταση. Ωστόσο παραμένει διακριτική. Όταν η Hinata ήταν να ενταχθεί σε ομάδα, είχε η ίδια πάει να βρει τον πατέρα της Hinata, τον Hiashi και να του ανακοινώσει το γεγονός, αλλά εκείνος την αντιμετώπισε ψυχρά, καθώς ελάχιστα τον ενδιέφερε η μεγάλη του κόρη.
Χαρακτηριστικό της ομάδας Kurenai είναι η ειδίκευση στην ιχνηλάτηση και την επιβίωση κάτω από αντίξοες συνθήκες. Οι ανεπτυγμένες αισθήσεις των Kiba και Akamaru, σε συνδυασμό με το Byakugan της Hinata και τις μεγάλες ικανότητες του Shino, κάνουν την ομάδα ασυναγώνιστη στους τομείς αυτούς.

Εισαγωγή

Η Hinata κάνει το ντεμπούτο της νωρίτερα στο anime από ότι στο manga. από το πρώτο κιόλας επεισόδιο παρουσιάζεται να κοιτά το αντικείμενο του ενδιαφέροντός της από μακριά και να του εύχεται μέσα της καλή τύχη στο τελικό διαγώνισμα της Ακαδημίας. Χαίρεται πραγματικά όταν αυτός τα καταφέρνει, αλλά δεν έχει την τύχη να ενταχθεί στην ίδια ομάδα μαζί του. Αντί αυτού γίνεται μέλος της «Ομάδας 8» υπό την εποπτεία της Kurenai. Αν και δεν είναι γνωστό με ποιο τρόπο, η ομάδα είναι η μία από τις τρεις που περνούν το τεστ που ακολουθεί το σχηματισμό των ομάδων, κι έτσι ξεκινούν μαζί προπόνηση κι αποστολές, δίνοντας έμφαση στην εξάσκηση των δεξιοτήτων επιβίωσης υπό αντίξοες συνθήκες και ιχνηλάτησης. 
Όπως και όλοι οι πρωτάρηδες Genin εκείνης της χρονιάς, τα μέλη της «Ομάδας 8» προτείνονται από τη sensei τους για να λάβουν μέρος στις εξετάσεις προβιβασμού τους σε Chuunin. Λίγο πριν από την έναρξη του πρώτου μέρους των εξετάσεων, η ομάδα Kurenai κάνει την επίσημη εμφάνισή της και στο manga. Ο Naruto μας συστήνει τη Hinata με τον παρακάτω τρόπο:

Εξετάσεις: 1ος Άθλος

Στο γραπτό διαγώνισμα που αποτελούσε το πρώτο μέρος των εξετάσεων, ο Naruto είχε πελαγώσει που αποχωρίστηκε από όλους τους γνωστούς του μες τη μεγάλη αίθουσα. Μέχρι που τον χαιρέτησε ντροπαλά, ο Naruto δεν είχε αντιληφθεί πως η Hinata καθόταν πλάι του. Το αγόρι χάρηκε που την είδε, αλλά σκέφτηκε πως το κορίτσι θα έπρεπε ίσως να μιλά περισσότερο. Κατά τη διάρκεια του τεστ ο Naruto δεν είχε καταφέρει να λύσει κανένα θέμα μονάχος, ούτε είχε κάποιον ευφυή τρόπο να αντιγράψει. Δεν γνωρίζουμε πώς βρήκε η Hinata τις απαντήσεις, αλλά μπορούμε να υποθέσουμε με σχετική ασφάλεια πως χρησιμοποίησε το Byakugan, όπως άλλωστε κι ο εξάδελφός της ο Neji (ή απλώς έλυσε τις ασκήσεις, εφόσον, όπως και η Sakura, γνώριζε καλά θεωρίες των ninja). Η Hinata έδειξε διακριτικά το γραπτό της στο Naruto επιτρέποντάς του να αντιγράψει. Εκείνος δίστασε αρχικά πιστεύοντας πως ίσως η Hinata ακολουθούσε εντολές των μελών της ομάδας της – τους οποίους ο Naruto δεν είχε τότε σε υπόληψη – να τον παγιδέψει. Την ρώτησε ευθέως γιατί τον βοηθούσε. Εκείνη αφού άλλαξε χίλια χρώματα, του είπε τελικά πως δεν ήθελε να τον δει να χάνεται εκεί μέσα, και πως μιας και τα εννιά παιδιά ήταν οι μόνοι πρωτάρηδες που έπαιρναν μέρος στις εξετάσεις, έπρεπε να αλληλοϋποστηριχτούν. Ο Naruto ένιωσε ανακούφιση, αλλά φοβήθηκε τελικά πως θα γινόταν αντιληπτός. Της είπε λοιπόν πως οι μεγάλοι νίντζα σαν αυτόν δεν κλέβουν και πως δεν ήθελε να τη βάλλει σε μπελάδες. Με αυτό ανέβηκε κι άλλο στα μάτια της Hinata η οποία του ζήτησε συγγνώμη που έκανε κάτι που δεν ήταν απαραίτητο. Δεν έμαθε ποτέ πως μέσα του ο Naruto αναθεμάτιζε το μεγάλο του στόμα. Ωστόσο η αποφασιστικότητά του βοήθησε και τους δύο, αλλά και αρκετούς άλλους παρευρισκόμενους να περάσουν με επιτυχία το τεστ.

Εξετάσεις: 2ος Άθλος

Η «Ομάδα 8» ήταν αυτή που αντιμετώπισε τα λιγότερα προβλήματα στο δάσος το οποίο κλήθηκε να διασχίσει, καθώς η ιχνηλάτηση και η επιβίωση είναι τα ατού της. Ο Άθλος ήταν κομμένος και ραμμένος στα μέτρα της. Η ομάδα μπήκε με έτοιμο σχέδιο παραπλάνησης κάποιας άλλης ομάδας για να της πάρει τον πάπυρο και το εκτέλεσε ταχύτατα με άψογη συνεργασία των μελών της. Η εύκολη νίκη συνεπήρε το σύντροφό της Hinata, τον Kiba, που ήλπισε μάλιστα πως θα ήταν η πρώτη ομάδα που θα έφτανε στον προορισμό της, τον πύργο στη μέση του δάσους. Τότε ο Shino τον επέκρινε, λέγοντας πως θα ήταν σοφότερο να προχωρούν με επιφυλάξεις και πως θα έπρεπε να μην παίρνει τα πράγματα τόσο ελαφρά. Ο Kiba παρεξηγήθηκε, η Hinata όμως πήρε ευγενικά το μέρος του Shino. Ο Kiba μουτρωμένος τους ακούει.
Ωστόσο παρακάτω, τόσο ο ίδιος, όσο και το κουταβάκι του, ο Akamaru, αντιλαμβάνονται την παρουσία αντίπαλων ομάδων μπροστά. Με τη συμβολή της Hinata, τους εντοπίζουν γύρω στο ένα χιλιόμετρο μακρύτερα, ενώ ο Shino εκτιμά πως πρόκειται για έξι άτομα. Ο Kiba, με έπαρση σκέφτεται πως θα μπορούσαν να εξουδετερώσουν κι άλλες ομάδες έτσι ώστε να αποκλείσουν περισσότερους. Τρέχει λοιπόν προς την κατεύθυνση της μάχης, αγνοώντας τις προειδοποιήσεις των συντρόφων του. Ο Akamaru σταματά πίσω από ένα θάμνο παγωμένος από το φόβο και κρύβεται κάτω από το μπουφάν του Kiba τρέμοντας. Ανήσυχη η ομάδα αναρωτιέται τι να συμβαίνει και ο Kiba εξηγεί πως ο Akamaru είναι πολύ ευαίσθητος στο chakra και πως κάποιο άτομο μπροστά τους είναι πολύ δυνατό. Έτσι η «Ομάδα 8» γίνεται μάρτυρας μιας πρώτης γεύσης της φρίκης με το όνομα Gaara. Αφού σκοτώνει τους αντιπάλους του με ανατριχιαστικό τρόπο, ο Gaara, μην έχοντας χορτάσει φονικό, αντιλαμβάνεται την παρουσία της «Ομάδας 8». Εκείνοι μες τους θάμνους κρατούν ως και την ανάσα τους. Ο Gaara όμως παραιτείται από τη λεία του μετά από σύντομη αντιπαράθεση με τα αδέλφια του κι έτσι ο Kiba και οι άλλοι διαφεύγουν ασφαλείς. Ο Akamaru τρέμει ακόμη όταν η ομάδα φτάνει στον πύργο αργότερα την ίδια μέρα, έχοντας κάνει συνολικά δεκατρείς και μισή ώρες. Μοιάζουν να έφτασαν πρώτοι, όμως αντιλαμβάνονται πως η ομάδα του Gaara ήταν ήδη εκεί εδώ και δώδεκα ώρες. Για καλή τους τύχη, ο Gaara τους αγνοεί, όμως η ομάδα δεν μπορεί να μη σχολιάσει πως σίγουρα πρόκειται για έναν επικίνδυνο αντίπαλο.

Οι Προκριματικοί

Όταν εκπνέει το χρονικό περιθώριο που είχε τεθεί από τους εξεταστές, όλες οι ομάδες που είχαν φτάσει εγκαίρως στον πύργο μαθαίνουν πως επρόκειτο να διεξαχθεί μια σειρά προκριματικών αγώνων ένας εναντίον ενός, ώστε να μειωθεί ο αριθμός τους στο μισό. Η Hinata λυπάται πολύ μαθαίνοντας πως ο αντίπαλος του αγαπημένου της Naruto δεν είναι άλλος από το σύντροφό της, τον Kiba. Κατά βάθος επιθυμεί να κερδίσει ο Naruto τη μάχη, αλλά δεν τον επευφημεί δυνατά, καθώς θα ήταν κάτι αγενές προς το φίλο της Kiba. Συγκινείται ιδιαίτερα βλέποντας το Naruto να χτυπά άσχημα και να πέφτει άπειρες φορές, ωστόσο να προσπαθεί πάντα να σηκωθεί και να συνεχίσει κυνηγώντας το όνειρό του να γίνει Hokage. Ο ίδιος είχε δηλώσει: «Δεν κάνω ποτέ πίσω στα λόγια μου. Αυτό είναι το nindo μου» (nindo = ο τρόπος του νίντζα, η φιλοσοφία σαν νίντζα). 
Μετά τη νίκη του Naruto, η Hinata κρατά νευρικά στα χέρια της ένα κουτάκι με φάρμακο για τραύματα, αλλά μόλις ο νικητής πια Naruto περνά από το πλάι της, εκείνη αδυνατεί να αρθρώσει λέξη. Ωστόσο τείνει προς αυτόν το κουτάκι. Ο Naruto έμεινε απορημένος, αλλά η Kurenai, που διασκέδαζε με την κατάσταση, ανέλαβε να βγάλει τη Hinata από τη δύσκολη θέση.
Ένα ίδιο κουτάκι προσέφερε η Hinata στον Kiba και στον Akamaru. Ο Kiba της είπε πως ήταν εντάξει και πως θα έπρεπε να ανησυχεί περισσότερο για τον εαυτό της. Τη συμβούλεψε αν η κλήρωση την έφερνε αντιμέτωπη με τον Gaara ή τον Neji, να δήλωνε παραίτηση γιατί θα ήταν πολύ δυσάρεστη εμπειρία για εκείνη. Ακριβώς τότε Hinata κληρώθηκε εναντίον του Neji. Τα δύο παιδιά πηγαίνουν στο μέσον του αγωνιστικού χώρου και ανταλλάσσουν τυπικό χαιρετισμό. Ο Neji αποκαλεί το κορίτσι Hinata – sama (ένας τρόπος να αποκαλείς κάποιον κύριο ή κυρία), ενώ η Hinata ονομάζει το αγόρι Neji – nii-san (τρόπος με τον οποίο κατονομάζει κανείς κάποιον μεγαλύτερο αδερφό, ακόμη κι αν δεν συνδέονται εξ αίματος). Ο Naruto και η Sakura παρατηρώντας για πρώτη φορά πως τα δύο παιδιά έχουν επιπλέον το ίδιο επώνυμο, αναρωτιούνται αν είναι αδέρφια. Ωστόσο ο Kakashi λύνει την παρεξήγηση, ενώ ο Lee εξηγεί πολύ συνοπτικά το γιατί η κατάσταση είναι αμήχανη.
Πριν αρχίσει η μάχη, ο Neji επιτίθεται ψυχολογικά στη Hinata συμβουλεύοντάς την να παραιτηθεί. Της λέει πως είναι μαλακός χαρακτήρας χωρίς αυτοπεποίθηση, που αποφεύγει τους καβγάδες και απλά κάνει ό,τι της πουν, οπότε το να παραμείνει στην τάξη των Genin είναι κάτι που θα τη βόλευε. Μαντεύει πως η Hinata δεν ήθελε να λάβει μέρος στις εξετάσεις, αλλά πιέστηκε από τους συντρόφους της. Η Hinata το αρνείται δηλώνοντας πως έλαβε μέρος με τη θέλησή της, πιστεύοντας πως μπορεί να αλλάξει. Ο Neji της αντιγυρίζει πως είναι απλά ένα κακομαθημένο παιδί. Κατά τη γνώμη του μια γεννημένη αποτυχία δεν μπορεί να αλλάξει. Οι άνθρωποι κρίνονται συνεχώς για τις ικανότητες και το παρουσιαστικό τους, πράγματα αμετάβλητα όσο κι αν προσπαθεί κανείς. Της λέει πως βλέπει πως το μόνο που εκείνη θέλει να κάνει είναι να το βάλει στα πόδια. Η Hinata τρέμει από φόβο και αγανάκτηση, αλλά το αρνείται. Για να την πανικοβάλλει εντελώς, ο Neji απελευθερώνει το Byakugan του και αρχίζει να διαβάζει τις σκέψεις της εξαδέλφης του μονάχα από τη στάση και τις κινήσεις του σώματός της, συμπεραίνοντας πως η Hinata γνωρίζει κατά βάθος πως δεν έχει ελπίδες να αλλάξει. Η Hinata δείχνει πολύ φοβισμένη, αλλά εκείνη τη στιγμή επεμβαίνει ο Naruto. Λέξεις όπως «γεννημένη αποτυχία» και «οι άνθρωποι δεν αλλάζουν» χτυπούν ευαίσθητες χορδές του κι από τις θέσεις των θεατών βάζει φωνές που ακούστηκαν σε όλο το χώρο, λέγοντας στη Hinata να σπάσει τα μούτρα αυτού του φαντασμένου. Εκείνη, θυμάται το παράδειγμά του και η στάση της αλλάζει ριζικά. Παίρνει στάση μάχης, το ίδιο κι ο Neji.
Τα δύο παιδιά χρησιμοποιούν τις ίδιες τεχνικές, δηλαδή την «Ήπια Γροθιά» σε συνδυασμό με το Byakugan. Αν και ο Neji υπερέχει σαφώς σε πείρα και φυσική δεξιοτεχνία, η μεταμόρφωση της Hinata είναι θεαματική και η αποφασιστικότητά της πολύ μεγάλη. Κατά τη διάρκεια της μάχης δίνεται η ευκαιρία να εξηγηθεί από τους Lee και Kakashi, ο τρόπος με τον οποίο λειτουργεί η «Ήπια Γροθιά», σταματώντας τη ροή του chakra και προκαλώντας εσωτερικά τραύματα που αρχίζουν να γίνονται εμφανή καθώς η ώρα περνά.
Τελικά ο Neji, καταφέρει καίρια χτυπήματα στην αντίπαλό του, της προκαλεί εσωτερική αιμορραγία και την πετά κάτω. Την προκαλεί για τελευταία φορά να τα παρατήσει, αλλά εκείνη κρατώντας στην καρδιά της το παράδειγμα του Naruto σηκώνεται επαναλαμβάνοντας «Δεν κάνω ποτέ πίσω στα λόγια μου. Αυτό είναι το nindo μου». Οι θεατές εκφράζουν την ανησυχία τους για την εξέλιξη του ματς καθώς ο νικητής είναι προφανής και η Hinata θα μπορούσε να πάθει μεγάλο κακό αν επιμείνει. Ο Lee και η Sakura λένε στο Naruto πως κατά κάποιο τρόπο η Hinata του μοιάζει. Η Kurenai από την πλευρά της θυμάται την εργατικότητα αλλά και τις κακές επιδόσεις της Hinata, ωστόσο παραδέχεται πως ποτέ δεν έχει ξαναδεί το κορίτσι με τέτοια δύναμη στο βλέμμα. Η Hinata συνεχίζει την άσκοπή προσπάθειά της, ενώ σκέπτεται πως ο Naruto πάντα υπήρξε έμπνευση γι’ αυτήν γεμίζοντάς την ελπίδα πως και η ίδια θα μπορούσε να αλλάξει. Όταν σηκώνεται παραπατώντας από ένα πέσιμο που έμοιαζε το τελευταίο της, ο Neji πεισμωμένος τη ρωτά γιατί το παλεύει τόσο πολύ τη στιγμή που θα χάσει και κινδυνεύει να πεθάνει. Η κληρονομιά των Hyuuga και η αδυναμία της θα ήταν πράγματα αμετάβλητα και αδιαμφισβήτητα. Η Hinata τότε απάντησε πως τώρα που το πρόσωπο που θαυμάζει την πρόσεξε για πρώτη φορά, δεν πρέπει να παρουσιάσει αναξιοπρέπεια. Επιπροσθέτως καταλάβαινε προς αυτός που τελικά ένιωθε πληγωμένος και χαμένος από την δύσκολη κατάσταση του διαχωρισμού της οικογένειας, ήταν τελικά ο ίδιος ο Neji. Αυτό τον έφερε σε τέτοια επίπεδα εξαγρίωσης που της έκανε ευθέως δολοφονική επίθεση, αναγκάζοντας τέσσερις Jounin να μπουν στο δρόμο του για να τον εμποδίσουν.
Ο Neji διαμαρτυρήθηκε για ειδική μεταχείριση. Ωστόσο η Hinata κατέρρευσε μοναχή της από τα εσωτερικά της τραύματα και λιποθύμησε με το Naruto πλάι της. Ο Neji παραμένει ανάλγητος και ξεσπά λογομαχία μεταξύ των παρευρισκόμενων. Η Kurenai διαπιστώνει πως η Hinata είναι σε κρίσιμη κατάσταση και φωνάζει εσπευσμένα τους ιατρούς. Μετά από λογομαχία με το Neji, ο Naruto κρατώντας λίγο από το αίμα της Hinata που είχε σκορπίσει στο έδαφος, ορκίστηκε να εκδικηθεί και να αποδείξει στο Neji πως κάνει λάθος.

Ο Ενδιάμεσος Μήνας

Το μήνα που προηγήθηκε του τελικού αγωνίσματος, η Hinata ήταν υπό ιατρική παρακολούθηση και θεραπεία, αν και λεπτομέρειες δεν είναι γνωστές. Ωστόσο παρά τον κίνδυνο έγινε καλά.
O Naruto θα αντιμετώπιζε το Neji, και παρά τον όρκο του, ήταν πολύ νευρικός και ανήσυχος. Λίγη ώρα πριν το μεγάλο τελικό, αποφάσισε να επισκεφτεί το μέρος όπου προπονήθηκε για πρώτη φορά με την «Ομάδα 7». Κατά τύχη, συνάντησε εκεί τη Hinata που τρόμαξε πάρα πολύ όταν τον είδε. Έπεσε μεταξύ τους κάποια αμηχανία, και μην ξέροντας τι να πει, ο Naruto τη ρώτησε αν ο Neji ήταν συγγενής της κι αν ήταν πολύ δυνατός. Εκείνη απάντησε καταφατικά αλλά εξέφρασε την πεποίθηση πως ο Naruto είχε ελπίδες. Εκείνος στην αρχή έδειξε ψεύτικη σιγουριά, αλλά η Hinata μπορούσε να αντιληφθεί πως της έλεγε ψέματα. Τότε του είπε πως πιστεύει πραγματικά πως μπορούσε να νικηθεί ο Neji. O Naruto, αφήνοντας την ανησυχία του να φανεί, της είπε πως αυτό ήταν απίθανο και πως απλά έλεγε πως θα κερδίσει από καθαρή τρέλα. Στην πραγματικότητα όλο έκανε λάθη και τα θαλάσσωνε. Όμως η Hinata, μαζεύοντας ένα απόθεμα θάρρους, του είπε πως δεν πειράζει που δεν ήταν τέλειος. Το να κάνει λάθη και να γίνεται καλύτερος από αυτά ήταν ο ορισμός της αληθινής δύναμης. Επίσης, πως βλέποντάς τον είχε και ίδια αλλάξει και γίνει καλύτερη. Ο Naruto έμεινε με ανοιχτό στόμα και ανέκτησε τη χαμένη του αυτοπεποίθηση.
Πριν φύγει, της είπε από μακριά πως στο παρελθόν τη θεωρούσε ένα σκοτεινό, παράξενο και συνεσταλμένο κορίτσι. Μα πως τελικά του άρεσαν πολύ οι άνθρωποι που της έμοιαζαν. Λίγες στιγμές μετά την αναχώρησή του, ο Kiba βρήκε τη Hinata στην ίδια θέση κατακόκκινη, να κοιτά το κενό προς το μέρος από όπου ο Naruto είχε φύγει.

Εξετάσεις: 3ος Άθλος

Η Hinata και ο Kiba καταφτάνουν στο στάδιο όπου διεξάγονταν οι αγώνες του τελικού με σκοπό να επευφημήσουν το σύντροφό τους Shino, το μόνο μέλος της ομάδας που πέρασε στον τελικό. Η Hinata ήταν πολύ ανήσυχη για την τύχη του Naruto, καθώς αυτός θα αγωνιζόταν εναντίον του Neji. Η μάχη της με το Neji, ήταν νωπή στο μυαλό της Hinata, αλλά όπως φάνηκε το ίδιο ίσχυε και για το σώμα της. Καθώς παρακολουθούσε τον αγώνα, την έπιασε έντονος βήχας με αιμόπτυση. Ο Kiba φοβήθηκε τρομερά και προσπάθησε να τη βοηθήσει. Για καλή της τύχη, παραδίπλα καθόταν μεταμφιεσμένος ο Yakushi Kabuto, που ήταν ικανότατος ιατρός. Παραμένει μεγάλο μυστήριο γιατί αποφάσισε να τη βοηθήσει ενώ ετοίμαζε προδοσία. Ωστόσο με την τεχνική του της προσέφερε πρώτες βοήθειες και την παρέδωσε στους γιατρούς του σταδίου. Μαζί της πήγε κι ο Kiba. Έτσι δεν παρακολούθησε κανείς τους την εμφάνιση του Kyuubi στη μέση του σταδίου και τη συντριπτική ήττα του Neji. Η Hinata παρέμεινε όλη την ημέρα στο ιατρείο, κι έτσι δεν έπαιξε ενεργό ρόλο κατά την απόκρουση της εισβολής στην Konoha.

Η Αναχώρηση του Naruto

Στο υπόλοιπο του πρώτου μέρους δεν εμφανίζεται σχεδόν καθόλου, παρά μόνο σαν παρουσία στην κηδεία του Sarutobi και στην αναγόρευση της Tsunade σε Hokage. Στο τέλος του πρώτου μέρους εμφανίζεται συμφιλιωμένη πια με το Neji καθώς χάρη στη μάχη του με το Naruto νέα πνοή φυσά στην πορεία της οικογένειας Hyuuga. Φαίνεται μάλιστα να τον φροντίζει προσφέροντάς του τσάι. 
Εκείνος απόρησε που δεν την είδε να τρέχει να αποχαιρετήσει το Naruto που θα έφευγε για μερικά χρόνια από την Konoha. Οι νεοαφιχθέντες Kiba και Shino ανακοίνωσαν πως το έκανε ήδη, αλλά ήταν τόσο αμήχανη που δεν τόλμησε καν να εμφανιστεί μπροστά του. Εκείνη έγινε κατακόκκινη και μάλωσε τον Kiba. Τελικά πριν αναχωρήσει ο Naruto ξαναπήγε να τον δει να φεύγει από μακριά και αποφάσισε νοερά να εξασκηθεί κι εκείνη σκληρά. (Σημειώνεται πως αυτό συμβαίνει στο manga μιας και στο anime παρεμβάλλονται τα fillers πριν την αναχώρηση του Naruto. Ωστόσο δεν υπάρχουν δραματικές διαφορές και κάτι ανάλογο συμβαίνει στο τελευταίο επεισόδιο τους.)

Μέρος Δεύτερο

Κατά τη διάρκεια των δυόμισι ετών που παρεμβάλλονται ανάμεσα στα δύο μέρη, η Hinata και τα άλλα μέλη της ομάδας της πήραν προαγωγή για τη βαθμίδα των Chuunin.
Η ομάδα Kurenai κάνει μια στιγμίαια εμφάνιση στο δεύτερο μέρος, στο κεφάλαιο 282, οπότε και συναντά τον Naruto ξανά. Εμφανισιακά έχουν όλοι αλλάξει, με τη Hinata να έχει μακρύνει αρκετά τα μαλλιά της και να φορά ένα μακρύτερο ελαφρύ παλτό διαφορετικού χρώματος. Τα αισθήματά της για το Naruto δεν έχουν αλλάξει, πιθανώς και να μεγάλωσαν λόγω της απουσίας του. Από την αμηχανία της δεν κατάφερε παρά να τσιρίξει και να κρυφτεί, ελπίζοντας πως πέρασε απαρατήρητη. Ωστόσο εκείνος την εντόπισε θορυβωδώς πίσω από ένα φράκτη.
Η ομάδα κάνει την επιστροφή της στο κεφάλαιο 354 του manga, όταν επιλέγεται από τον Kakashi να συνοδεύσει την ομάδα των Yamato, Naruto, Sakura και Sai στην προσπάθειά τους να εντοπίσουν και να αιχμαλωτίσουν τον Uchiha Itachi. Ως επικεφαλής τους, τους συνοδεύει ο ίδιος, εφόσον η δασκάλα τους Kurenai, είναι σε κατάσταση εγκυμοσύνης.